22.9.2022
EL
Επίσημη Εφημερίδα της Ευρωπαϊκής Ένωσης
C 363 A/11
Για την κατάρτιση των εφεδρικών πινάκων προσλήψεων, η εξεταστική επιτροπή ελέγχει τους φακέλους των υποψηφίων με την υψηλότερη βαθμολογία, κατά φθίνουσα σειρά βαθμολογίας, μέχρι τη συμπλήρωση του επιδιωκόμενου αριθμού επιτυχόντων/ε­ πιτυχουσών για κάθε τομέα.
Οι φάκελοι των άλλων υποψηφίων δεν θα ελεγχθούν.
Ως εκ τούτου, οι εφεδρικοί πίνακες προσλήψεων ανά τομέα θα περιλαμβάνουν μόνο τα ονόματα των επιλέξιμων υποψηφίων που έχουν λάβει την ελάχιστη απαιτούμενη βαθμολογία σε όλες τις δοκιμασίες, καθώς και την υψηλότερη συνολική βαθμολογία —επί συνόλου 170 μονάδων— στις δοκιμασίες για την αξιολόγηση των γενικών και των σχετικών με τον τομέα ικανοτήτων.
Εν προκειμένω, οι «170» μονάδες αντιπροσωπεύουν το άθροισμα των υψηλότερων δυνατών βαθμών στις δοκιμασίες αξιολόγησης των γενικών ικανοτήτων (70) και στη συνέντευξη για θέματα σχετικά με τον τομέα (100).
Τα ονόματα θα αναγράφονται με αλφαβητική σειρά.
Οι εφεδρικοί πίνακες προσλήψεων θα τεθούν στη διάθεση των υπηρεσιών πρόσληψης.
Κάθε υποψήφια και υποψήφιος που έχει συμμετάσχει στις δοκιμασίες του σταδίου του κέντρου αξιολόγησης θα λάβει από την εξεταστική επιτροπή φυλλάδιο ικανοτήτων που θα παρέχει πληροφορίες για τις ποιοτικές επιδόσεις της/του.
Τα φυλλάδια ικανοτήτων επιτυχόντων/επιτυχουσών θα τεθούν επίσης στη διάθεση των υπηρεσιών πρόσληψης.
Η αναγραφή σε εφεδρικό πίνακα προσλήψεων δεν συνεπάγεται δικαίωμα ή εγγύηση πρόσληψης. 5.
ΙΣΕΣ ΕΥΚΑΙΡΙΕΣ ΚΑΙ ΕΥΛΟΓΕΣ ΠΡΟΣΑΡΜΟΓΕΣ
Η EPSO προσπαθεί να εφαρμόζει πολιτική ίσων ευκαιριών για όλες τις υποψήφιες και όλους τους υποψήφιους.
Οι υποψήφιες και οι υποψήφιοι που έχουν κάποια αναπηρία ή λόγους υγείας οι οποίοι ενδέχεται να επηρεάσουν τη δυνατότητά τους να συμμετάσχουν στις δοκιμασίες, θα πρέπει να το αναφέρουν στην αίτηση υποψηφιότητάς τους και να ακολουθήσουν τη διαδικασία αίτησης εύλογων προσαρμογών όπως περιγράφεται στις γενικές διατάξεις που επισυνάπτονται στην παρούσα προκήρυξη (βλέπε παράρτημα III ενότητα 1.3).
Μετά την εξέταση της αίτησης των υποψηφίων, καθώς και των σχετικών δικαιολογητικών εγγράφων, η EPSO μπορεί να επιτρέψει εύλογες προσαρμογές, όταν το κρίνει αναγκαίο.
Περισσότερες πληροφορίες σχετικά με την πολιτική ίσων ευκαιριών της EPSO και με το πώς να ζητήσετε εύλογες προσαρμογές μπορείτε να βρείτε στον ιστότοπο της EPSO.